Príloha č. 1 - Opis predmetu zákazky

Opis predmetu zákazky

**Predmetom obstarávania** je odber dovezeného odpadu, ktorý nie je nebezpečný, katalógové číslo odpadu: *20 03 01 zmesový komunálny odpad* (ďalej len: „odpad") od verejného obstarávateľa, ktorý je držiteľom odpadu a jeho zneškodnenie uložením na skládku odpadu v súlade so zákonom č. 79/2015 Z.z. o odpadoch a o zmene a doplnení niektorých zákonov v znení neskorších predpisov (ďalej ako „zákon o odpadoch“) a príslušnými všeobecne záväznými predpismi, najmä vyhláškami Ministerstva životného prostredia Slovenskej republiky v oblasti odpadového hospodárstva. Držiteľ odpadu pred uložením Odpadu na Skládku zabezpečí zaradenie Odpadu podľa druhu odpadu v zmysle vyhlášky Ministerstva životného prostredia Slovenskej republiky č. 365/2015 Z.z., ktorou sa ustanovuje Katalóg odpadov v znení neskorších predpisov.

Súčasťou predmetu tejto zákazky nie je MBÚ - mechanicko-biologická úprava odpadov v zmysle § 6 ods. 5 písm. a) vyhlášky Ministerstva životného prostredia Slovenskej republiky č. 521/2023 Z. z. ktorou sa mení vyhláška Ministerstva životného prostredia Slovenskej republiky č. 382/2018 Z. z. o skládkovaní odpadov a o uskladnení odpadovej ortuti v znení vyhlášky č. 26/2021 Z. z. (ďalej len "Vyhláška“), ktorá nadobudne účinnosť 01.01.2025. Dňom nadobudnutia účinnosti Vyhlášky sa ukončí záväzok úspešného uchádzača poskytovať plnenie predmetu tejto zákazky za ceny uvedené v rámcovej dohode, ktorá bude výsledkom tejto zákazky.

Odpad na miesto odpadu bude dopravované zberovými vozidlami objednávateľa.

Verejný obstarávateľ s prihliadnutím na svoje prevádzkové možnosti a obmedzenia, vyplývajúce z príslušných právnych noriem, na časové súvislosti nastavenia zberu a prevozu predmetného druhu odpadu, ktoré sú determinované okrem iného predpokladaným denným množstvom odpadu, ktoré je potrebné odovzdať, trvaním činností nevyhnutne spojených s manipuláciou s týmto odpadom a zákonným trvaním pracovnej doby zamestnancov verejného obstarávateľa, ktorý prevoz vykonávajú, určil maximálnu akceptovateľnú vzdialenosť miesta odovzdania odpadu do 37 km od Námestia SNP v Bratislave podľa googlemaps.com pre cestu tam a 37 km pre cestu späť (37 km + 37 km). Verejný obstarávateľ bude na účely vyhodnotenia tejto podmienky brať do úvahy prípustnú odchýlku 5 km v porovnaní so vzdialenosťou zistenou nástrojom googlemaps.com pre prípad, ak by uchádzač určil vzdialenosť na základe iných verejne dostupných máp, resp. obdobných nástrojov, prípadne meranej vzdialenosti trasy. Cestou tam a späť je pre účely tejto zákazky najkratšia možná trasa pre verejným obstarávateľom používané motorové vozidlá prevážajúce odpad, ktorá sa nachádza na území SR, určená uchádzačom v rámci ponuky.

Miesto odovzdania odpadu umiestnené vo väčšej vzdialenosti ako 37 km (74 tam a späť) je pre verejného obstarávateľa vysoko nákladové a neefektívne z pohľadu nastavenia obehu vozidiel, nakoľko by muselo dôjsť k zmenám v základnom fungovaní verejného obstarávateľa, k rozšíreniu vozového parku, personálnych, prípadne iných kapacít. Ponuka predložená na miesto odovzdania odpadu vzdialené od Námestia SNP v Bratislave vo väčšej vzdialenosti nebude spĺňať požiadavky na predmet zákazky. Pri posudzovaní tejto požiadavky bude rozhodujúci súčet oboch vzdialenosti / tam a späť/, ktorý nemôže byť viac ako 74 km, tzn. pokiaľ by vzdialenosť cesty tam alebo cesty späť bola väčšia ako 37 km avšak súčet cesty tam a cesty späť bude do 74 km, takáto vzdialenosť bude akceptovaná. Miesto odovzdania odpadu môže byť iba jedno a musí byť na území SR z dôvodu administratívnej a časovej náročnosti cezhraničného prevozu odpadu. V prípade, že miesto odovzdania odpadu nie je zhodné s miestom zneškodnenia odpadu, miesto zneškodnenia odpadu nemusí byť umiestnené v rámci SR. Miesta zneškodnenia odpadu môžu byť viaceré.

Požaduje sa preberanie dovezeného odpadu minimálne v pracovných dňoch t. j. po - pia v čase od 7:00 hod do 16:30 hod

Miesto odovzdania odpadu môže byť priamo skládka odpadov alebo prekládková stanica komunálneho odpadu resp. iné zariadenie na zber odpadov, ktoré disponuje príslušnými povoleniami v zmysle zákona o odpadoch.

Zariadenie na zber odpadu je priestor ohraničený plotom alebo nachádzajúci sa v stavbe, alebo inak primerane zabezpečený pred odcudzením odpadu a vstupom cudzích osôb, v ktorom sa vykonáva zber odpadov na základe rozhodnutia o udelení súhlasu podľa §97 ods. 1 písmeno d) Zákona o odpadoch.

V prípade, ak miesto odovzdania odpadu nie je zhodné s miestom zneškodnenia odpadu prevoz ZKO z miesta odovzdania odpadu do zariadenia na zneškodnenie odpadu zabezpečuje úspešný uchádzač na svoje náklady, pričom zodpovedá za to, že prepravca aj prevádzkovateľ skládky má všetky povolenia potrebné na zneškodnenie uvedeného druhu odpadu (*20 03 01)*.

Uchádzač je povinný preukázať všetky právoplatné zákonom stanovené povolenia, rozhodnutia v predpísanej forme a rozsahu, ako aj vykonané všetky zákonom stanovené registrácie a aj počas platnosti zmluvy bude mať povinnosť disponovať právoplatnými rozhodnutiami, ktoré ho oprávňujú zneškodňovať odpad v súlade so zákonom o odpadoch a ďalšími všeobecne záväznými právnymi predpismi. Požaduje sa teda preukázanie a predloženie všetkých potrebných podkladov, povolení a rozhodnutí orgánov štátnej správy (IPKZ, atď.) ktoré oprávňujú uchádzača na výkon činností – zneškodňovanie odpadu príslušného katalógového čísla odpadu činnosťou D1 – uloženie do zeme alebo na povrchu zeme (napr. skládka odpadu), trieda skládky – skládka odpadov na odpad, ktorý nie je nebezpečný.

Uchádzač je povinný uviesť presnú adresu miesta odovzdania odpadu aj miesta zneškodnenia odpadu, ako súčasť svojej ponuky.

Verejný obstarávateľ požaduje, aby všetky príjazdové cesty, cesty vo vnútri areálu miesta odovzdania odpadu boli spevnené, miesto vysypania/vykládky odpadu bolo v takom stave, aby sa predchádzalo škodám na vozidlách.

Úspešný uchádzač zabezpečí odber Odpadu najneskôr do tridsať (30) minút po príchode vozidla Držiteľa odpadu k vstupnému vážnemu zariadeniu určenému na váženie vozidiel prevážajúcich Odpad.

Predpokladané množstvo uloženého odpadu na obdobie 2 rokov je 25 000 t. Z celkového množstva odpadu predpokladané plnenie zákazky je rozdelené na čerpanie uloženia nasledovne:

* 1. rok 50%
* 2. rok 50%

Predpokladané denné množstvo odpadu je cca 420 ton čo predstavuje cca 75-85 vozidiel.

Predpokladané rozdelenie množstva uloženého odpadu v jednotlivých rokoch nie je pre Objednávateľa záväzné.

Verejný obstarávateľ je voči OÚ ŽP zaviazaný dodržiavať určité opatrenia, medzi ktoré patrí aj právo kontroly spracovania odpadu u odberateľov. Verejný obstarávateľ je zaviazaný kontrolovať, akým spôsobom je ďalej nakladané s odpadom, ktorý bol odovzdaný na spracovanie. Táto požiadavka verejného obstarávateľa je zapracovaná v návrhu zmluvy.

Ďalšie požiadavky na predmet zákazky súvisiace s týmto opisom, vrátane podmienok plnenia, sa nachádzajú v rámcovej dohode, ktorá je prílohou č. 1 týchto súťažných podkladov. Verejný obstarávateľ odporúča uchádzačom, aby si pozorne prečítali podmienky plnenia rámcovej dohody.